
АКТИ ОПШТИНСКОГ ВЕЋА ОПШТИНЕ АЛИБУНАР
3.
На основу члана 18. и 19. Закона о јавном информисању и медијима (''Службени гласник РС'', бр. 83/2014, 58/2015 и 12/2016 – аутентично тумачење), члана 8. став 1. и 2. Закона о контроли државне помоћи (''Службени гласник РС'', бр. 73/2019), Уредбе о правилима и условима за доделу помоћи мале вредности (de minimis помоћи) (''Службени гласник РС'', број 23/2021), Уредбе о условима и критеријумима усклађености државне помоћи у области јавног информисања (''Службени гласник РС'', број 9/2022), Правилника о суфинансирању пројеката за остваривање јавног интереса у области јавног информисања (''Службени гласник РС'', број 16/2016, 8/2017 и 6/2023) и Одлуке о буџету општине Алибунар за 2023. годину (''Службени лист општине Алибунар”, број 34/2022), Општинско веће општине Алибунар, на својој 47. седници одржаној дана 10. фебруара 2023. године расписује

К О Н К У Р С
за суфинансирање проjеката производње медијских садржаја из области jавног информисања на територији општине Алибунар у 2023. години

I  НАМЕНА СРЕДСТАВА И ИЗНОС

Конкурс се расписује ради суфинансирања производње медијских садржаја из области јавног информисања који доприносе истинитом, непристрасном, правовременом и потпуном информисању свих грађана општине Алибунар (у даљем тексту: Општина); подизању квалитета информисања особа са инвалидитетом и припадника других мањинских група; заштити и развоју људских права и демократије;  унапређивању правне и социјалне државе; слободном развоју личности и заштити деце и развоју културног и уметничког стваралаштва; развоју образовања, укључујући и медијску писменост као део образовног система; развоју науке, спорта и физичке културе; заштити животне средине и здравља људи; унапређивању медијског и новинарског професионализма и осталих медијских садржаја који доприносе задовољавању потреба грађана Општине за информацијама и садржајима из свих области живота, без дискриминације. 

Средства опредељења Одлуком о расписивању конкурса за суфинансирање пројеката производње медијских садржаја из области jавног информисања на територији Општине у 2023. години, износе 10.000.000,00 динара.
Најмањи износ средстава који се може одобрити по пројекту износи 50.000,00 динара, а највећи износ средстава по пројекту је 3.000.000,00 динара. 

У складу са Уредбом о условима и критеријумима усклађености државне помоћи у области јавног информисања (у даљем тексту: Уредба), државна помоћ се сматра усклађеном уколико се додељује учеснику на тржишту који се не налази у поступку повраћаја државне или de minimis помоћи, као и учесницима на тржишту који нису били у тешкоћама у смислу Уредбе о условима и критеријумима усклађености државне помоћи за санацију и реструктуирање учесника на тржишту у тешкоћама (''Службени гласник РС'', број 62/2021) на дан 31. децембар 2019. године.
Учесник конкурса за суфинансирање пројеката производње медијских садржаја за штампане медије, радио, интернет медије и новинске агенције, који су локалног значаја и доприносе остваривању јавног интереса у јавном информисању, може поднети захтев за суфинансирање највише до 80% оправданих трошкова пројекта, док учесник конкурса за суфинансирање пројеката производње медијских садржаја за телевизију, може поднети захтев за суфинансирање највише до 50% оправданих трошкова пројекта производње медијских садржаја који доприносе остваривању јавног интереса у јавном информисању. 

Оправдани трошкови су трошкови који су настали у вези са израдом медијског садржаја, а нарочито:

1. процењени бруто трошкови зарада и накнада ангажованих лица на производњи медијских садржаја
2. трошкови закупа простора, опреме, локације и друге неопходне материјалне и нематеријалне имовине за потребе производње медијских садржаја;

3. трошак употребе сопствене имовине (амортизација);

4. трошкови увођења нових технологија са циљем унапређења услуге јавног информисања (дигитализација, прилагођавање медијских садржаја особама са инвалидитетом и др.);

5. трошкови истраживања малог опсега која имају за циљ боље разумевање навика коришћења медија, степен медијске писмености и положаја друштвено осетљивих група у медијима.

Ако учесник на тржишту, поред израде конкретног медијског садржаја обавља и друге делатности у вези са израдом медијског садржаја или истовремено производи више медијских садржаја коришћењем или ангажовањем истих ресурса (нпр. људских, материјалних или нематеријалних), у оправдани трошак улази сразмерни удео у заједничким трошковима продукције.

Сразмерни удео у заједничким трошковима обрачунава се на основу тржишне цене употребе ресурса или на други пригодан начин којим се омогућава израчунавање удела у заједничким трошковима.

Оправданим трошковима не сматрају се трошкови штампања, трошкови дистрибуције и трошкови промоције медијског садржаја.

У складу са чланом 16. став 1. тачка 4. Законa о јавном информисању и медијима (у даљем тексту: Закон) и Уредбом, остваривање јавног интереса у области јавног информисања остварује се суфинансирањем пројеката. Корисник државне помоћи је у обавези да достави изјаву којом доказује да пројекат не може реализовати на други начин, без помоћи државе, односно субвенцијом, у складу са Законом и Уредбом.

Средства додељена учесницима на конкурсу не смеју допринети повећању основних средстава корисника, односно проширењу постојећих делатности, нити обједињавању медија (медијска концентрација) и оснивању и/или регистровању нових учесника на тржишту док се средства не смеју користити за друге намене, а нарочито производњу других медијских садржаја (преливање средстава).
II  ПРАВО УЧЕШЋА

На конкурсу може учествовати: 

1. издавач медија чији медиј је уписан у Регистар медија у Агенцији за привредне регистре, уколико се медијски садржај емитује/дистрибуира на територији Општине;

2. правно лице, односно предузетник који се бави производњом медијских садржаја и који приложи доказ да ће суфинансиран медијски садржај бити реализован путем медија који је уписан у Регистар медија и емитује се на територији Општине;

3. правно лице, односно предузетник, са пројектима организовања и учешћа на стручним, научним и пригодним скуповима, као и са пројектима унапређивања професионалних и етичких стандарда у области јавног информисања. У овом случају не може се суфинансирати пројекат издавача медија, који није уписан у Регистар медија.

Учесници на конкурсу за производњу медијских садржаја у штампаном и дигиталном формату могу бити само микро, мала и средња правна лица и предузетници.

Право учешћа на Конкурсу немају издавачи који се финансирају из јавних прихода.
Право учешћа на Конкурсу немају лица која су у претходном периоду добила средства намењена пројектном суфинансирању, а нису у уговором предвиђеном року и у прописаној форми поднела наративни и финансијски извештај о реализацији пројекта, као и лица за која се утврди да су средства ненаменски трошилa.

Учесник Конкурса може конкурисати само са jедним проjектом.

Издавач више медија има право учешћа на Конкурсу с једним пројектом за сваки медиј.

III  КРИТЕРИЈУМИ ЗА ОЦЕНУ ПРОЈЕКАТА
Критеријуми на основу којих ће се оцењивати пројекти пријављени на конкурс су:
1. Мера у којој је предложена пројектна активност подобна да оствари јавни интерес у области јавног информисања:
1.1.  Значај пројекта са становишта:

· остваривања јавног интереса у области јавног информисања;

· остваривање намене конкурса;

· усклађености пројекта са реалним проблемима, потребама и приоритетима циљних група;

· идентификованих и јасно дефинисаних потреба циљних група;

· заступљености иновативног елемента у пројекту и новинарско истраживачког приступа.

1.2.  Утицај и изводљивост са становишта:

· усклађености планираних активности са циљевима, очекиваним резултатима и потребама циљних група;

· степена утицаја пројекта на квалитет информисања циљне групе;

· мерљивости индикатора који омогућавају прећење реализације пројекта;

· разрађености и изводљивости плана реализације пројекта;

· степена развојне и финансијске одрживости пројекта (позитивни ефекти пројекта настављају се након што се оконча подршка).

1.3.  Капацитети са становишта:

· степена организационих и управљачких способности предлагача пројекта;

· неопходних ресурса за реализацију пројекта;

· стручних и професионалних референци предлагача пројекта, које одговарају предложеним циљевима и активностима пројекта.

1.4. Буџет и оправданост трошкова са становишта:

· прецизности и разрађености буџета пројекта, који показује усклађеност предвиђеног трошка са пројектним активностима;

· економске оправданости предлога буџета у односу на циљ и пројектне активности.

2. Мера пружања веће гаранције привржености професионалним и етичким медијским стандардима:

1. да ли су учеснику конкурса изречене мере од стране државних органа,  регулаторних тела или тела саморегулације у последњих годину дана, због кршења професионалних и етичких стандарда (податке прибавља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије); 

2. доказ о томе да су након изрицања казни или мера предузете активности које гарантују да се сличан случај неће поновити. 

Ближи критеријуми за оцењивање пројеката су: 

1. да је пројекат од посебног значаја за информисање становништва на територији Општине;

2. мера у којој пројекат доприноси очувању српског националног и културног идентитета и jезика; 

3. актуелност теме и доступност већем броју корисника;

4. мера у којој пројекат доприноси бољој информисаности особа са инвалидитетом и припадника националних мањина;

5. мера у којој предложени пројекат доприноси унапређењу положаjа и равноправности одређених друштвених група: малолетника, жена, старих, економски и сoцијално угрожених друштвених група, припадника ЛГБТ популације, итд.; 

6. мера у којој пројекат доприноси унапређењу медијске писмености и родне равноправности.

IV  РОКОВИ
Пријаве на конкурс подносе се у року од 20 дана од дана обjављивања обавештења о расписивању јавног конкурса у дневном листу који се дистрибуира на територији Републике Србије.

Датум објављивања обавештења о расписивању јавног конкурса у дневном листу, као и текст јавног конкурса, биће објављен на сајту Општине Алибунар.
Одлука о расподели средстава доноси се најкасније у року од 90 дана од дана закључења конкурса.

V  ДОКУМЕНТАЦИЈA
Учесник конкурса је обавезан да достави:

1. Попуњене и оверене пријавне Обрасце 1 и 2 за учешће на конкурсу, у два примерка. Образац се преузима са сајта општине Алибунар www.alibunar.org.rs/oglasiikonkursi :

· Образац 1 – пријава: попуњен предлог пројекта и

· Образац 2 – табела: попуњен буџет пројекта.

2. Копије следећих докумената у једном примерку:

· Потврда Народне банке Републике Србије да нема евидентиране основе и налоге у принудној наплати (да нема блокиран рачун), која није старија од датума расписивања конкурса;

· Решење о регистрацији из Регистра медија који се води у Агенцији за привредне регистре, са подацима уписаним у складу са Законом о јавном информисању и медијима (у обзир се неће узимати решење о регистрацији из Регистра јавних гласила у Агенцији за привредне регистре);

· Дозвола за емитовање радио и/или ТВ програма издата од Регулаторног тела за електронске медије; 

· Оверена изjава/сагласност медија (или више њих) да ће програмски садржаj бити емитован/објављен у том медију (обавезно само за правна лица и предузетнике који се баве производњом медијских садржаја и који су регистровани за продукциjу телевизиjског и радиjског програма);

· Потписана изјава учесника да се не налази у поступку повраћаја државне или de minimis помоћи, као и да нису били у тешкоћама на дан 31. децембар 2019. године;
· Потписана изјава учесника да пројекат не може реализовати на други начин, без помоћи државе, односно субвенцијом;

· Потписана изјава учесника на конкурсу о томе да ли је учеснику за исти пројекат већ додељена државна помоћ у текућој фискалној години и по ком основу, за штампане медије, радио, интернет медије и новинске агенције;

· Потписана изјава учесника на конкурсу о томе да ли је учеснику за исти пројекат већ додељена државна помоћ у текућој фискалној години и по ком основу, за производњу медијских садржаја за телевизију;

· Визуелни приказ предложеног медијског садржаја (трејлер, примерак новина, џингл и сл).

VI ПОЗИВ ЗА УЧЕШЋЕ У РАДУ КОМИСИЈЕ

Позивају се новинарска и медијска удружења, регистрована најмање три године пре датума расписивања конкурса да предложе чланове конкурсне комисије. 

Уз предлог за члана комисије, прилаже се и доказ о регистрацији удружења у Регистру удружења. 

Позивају се и медијски стручњаци заинтересовани за учешће у раду комисије, да писаним путем предложе чланове комисије Општинском већу општине Алибунар. Уз предлог за члана комисије потребно је доставити и кратке биографије. 

Предлози за чланове комисије достављају се у року од 20 дана од дана објављивања Конкурса у дневном листу који се дистрибуира на територији Републике Србије.

Предложена лица не смеју бити у сукобу интереса нити обављати јавну функцију, у складу са правилима о борби против корупције.

VII НАЧИН ПРИЈАВЉИВАЊА

Конкурс и Образац за пријаву обjављују се на сајту општине Алибунар www.alibunar.org.rs/oglasiikonkursi, где су видљиви и доступни све време трајања конкурса. 

Пријаве пројеката слати на адресу: Општинско веће општине Алибунар, Трг слободе бр. 4, 26310 Алибунар, са назнаком: ''За конкурс - јавно информисање у 2022. години – не отварати''.
Пријаве које стигну ван прописаног рока или на погрешном обрасцу, неће бити разматране.

Решење о расподели средстава по расписаном конкурсу, биће обjављено на интернет страници општине Алибунар www.alibunar.org.rs, и достављено свим учесницима конкурса у електронској форми.
Додатне информациjе се могу добити радним данима од 10 до 12 часова на телефоне: 013/641-225.

VIII ЗАШТИТА ПОДАТАКА О ЛИЧНОСТИ

Сви подаци о личности који буду достављени Општинском већу општине Алибунар биће обрађивани искључиво у сврху учешћа у јавном позиву, а у складу са Законом о заштити података о личности. 

Приступ личним подацима имаће само овлашћена лица Општинске управе општине Алибунар – Одељења за послове Скупштине општине, председника општине и Општинског већа и помоћне послове, која су обавезана на чување поверљивости података о личности и неће их откривати трећој страни осим ако је то неопходно у сврху контроле поступка спровођења јавног позива или ревизије. 

Одељење за послове Скупштине општине, председника општине и Општинског већа и помоћне послове Општинске управе општине Алибунар чуваће податке о личности у року предвиђеним законом уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, права на приговор и право на притужбу Поверенику за информације од јавног значаја и заштиту података о личности.

За учешће на јавном позиву, Ваша је законска обавеза да нам дате Ваше личне податке, тачне и потпуне. У супротном нећете моћи да остварите Ваше право учешћа. 

Република Србија – АП Војводина

ОПШТИНА АЛИБУНАР

ОПШТИНСКО ВЕЋЕ

Број: 400-8/2023-04

Алибунар, 10. фебруара 2023. године

ПРЕДСЕДНИЦА

ОПШТИНСКОГ ВЕЋА

Зорана Братић, дипл.правник, с.р.
АКТИ ОПШТИНСКЕ УПРАВЕ ОПШТИНЕ АЛИБУНАР

4.

На основу члана 77. став 3. Закона о основама система образовања и васпитања (''Службени гласник РС'', бр. 88/2017, 27/2018-др.закон, 10/2019, 6/2020 и 129/2021), члана 5. Правилника о додатној образовној, здравственој и социјалној подршци детета, ученика и одраслом (''Службени гласник РС'', бр. 80/2018), члана 10. Одлуке о платама, додацима, накнадама и другим примањима изабраних, именованих и постављених лица у органима општине Алибунар, накнадама одборника и лица именованих у радна тела која су образована у општини Алибунар (''Службени лист општине Алибунар'', број 11/2019 и 34/2022) и члана 17. Одлуке о организацији Општинске управе општине Алибунар (''Службени лист општине Алибунар'', број 33/2016, 37/2018 и 44/2018), начелник Општинске управе доноси

Р Е Ш Е Њ Е

O ИЗМЕНИ РЕШЕЊА 

О ОБРАЗОВАЊУ ИНТЕРРЕСОРНЕ КОМИСИЈЕ ЗА ПРОЦЕНУ ПОТРЕБА 

ДЕТЕТА, УЧЕНИКА И ОДРАСЛОГ ЗА ДОДАТНОМ ОБРАЗОВНОМ, ЗДРАВСТВЕНОМ 

И СОЦИЈАЛНОМ ПОДРШКОМ ЗА ТЕРИТОРИЈУ ОПШТИНЕ АЛИБУНАР

1. У Решењу о образовању Интерресорне комисије за процену потреба детета, ученика и одраслог за додатном образовном, здравственом и социјалном подршком за територију општине Алибунар (''Службени лист општине Алибунар'', бр. 15/2020, 17/2021 и 2/2022), у тачки 12. мења се став 1., који сада гласи:

''Председник, члан и заменик члана Комисије имају право на накнаду за рад. Накнада за рад председника, члана и заменика члана Комисије утврђује се за рад по одржаној седници којој су присуствовали, у нето износу, у висини од 3.500,00 динара. Право на накнаду за рад и висина накнаде за рад у радном телу утврђују се актом о образовању радног тела. Накнада се исплаћује на основу месечног извештаја о раду и евиденције о присуству седницама радног тела.''
2. Ово Решење ступа на снагу даном доношења, a примењиваће се од обрачуна и исплате накнада за рад на седницама одржаним почев од јануара 2023. године. 

3. Решење објавити у ''Службеном листу општине Алибунар''.

Број: 020-9/2023-03

У Алибунару, дана 07. фебруара 2023. године

ОПШТИНА АЛИБУНАР

ОПШТИНСКА УПРАВА ОПШТИНЕ АЛИБУНАР

НАЧЕЛНИЦА

ОПШТИНСКЕ УПРАВЕ

Сања Жебељан, с.р.
       С А Д Р Ж А Ј

	ред.

бр.
	ПРЕДМЕТ
	стр.


	
	АКТИ ОПШТИНСКОГ ВЕЋА ОПШТИНЕ АЛИБУНАР
	

	3.
	Конкурс за суфинансирање проjеката производње медијских садржаја из области jавног информисања на територији општине Алибунар у 2023. години
	1

	
	АКТИ ОПШТИНСКЕ УПРАВЕ ОПШТИНЕ АЛИБУНАР
	

	4.
	Решење о измени Решења о образовању Интерресорне комисије за процену потреба детета, ученика и одраслог за додатном образовном, здравственом и социјалном подршком за територију општине Алибунар
	5

	
	
	

	
	
	

	ИЗДАВАЧ: Скупштина општине Алибунар, 26310 Алибунар, Трг Слободе 4

Тел. 013/641-031; Факс: 013/641-146; E-mail: uprava@alibunar,org.rs

УРЕЂИВАЧКИ КОЛЕГИЈУМ:  Предраг Ковачев (уредник), Живанко Гојков, Данило Ћирић, Аница Бабић, Предраг Марковић, Зорица Бањаш, Душко Веља, Станислава Секулић, Вукоман Пајевић
ШТАМПА: Кућна офсет штампарија Општинске управе општине Алибунар


